แบงก์แลนด์ฯ แต่งตั้งเซเว่น เอเย่นต์รับฝาก
ธนาคารแลนด์ แอนด์ เฮ้าส์ เปิดแบงก์กิ้งเอเย่นต์ที่เซเว่นฯ กลางปีนี้ ประเดิมฝาก โอน จ่าย หวังให้ลูกค้าเข้าถึงง่ายขึ้น
20 ก.พ. 2562

ธนาคารแลนด์ แอนด์ เฮ้าส์ เปิดแบงก์กิ้งเอเย่นต์ที่เซเว่นฯ กลางปีนี้ ประเดิมฝาก โอน จ่าย หวังให้ลูกค้าเข้าถึงง่ายขึ้น
นางศศิธร พงศธร ประธานเจ้าหน้าที่บริหารและกรรมการผู้จัดการ ธนาคารแลนด์ แอนด์ เฮ้าส์ เปิดเผยว่า แผนการตั้งตัวแทนธนาคาร (แบงก์กิ้งเอเย่นต์) ได้เลือกร้านสะดวกซื้อเซเว่นอีเลฟเว่น เป็นตัวแทนรับทำธุรกรรมเพื่อให้บริการ
ทางการเงินพื้นฐานแก่ลูกค้าของธนาคารผ่านเคาน์เตอร์ เซอร์วิสทั่วประเทศ โดยระยะแรกธนาคารจะให้บริการฝากเงิน โอนเงิน และชำระค่าสินค้า ก่อนขยายไปยังบริการอื่นเพิ่มเติม คาดว่าจะเริ่มให้บริการได้ในเดือน มิ.ย.นี้
นายไพรัช ตระหง่านเรือง ผู้ช่วยกรรมการผู้จัดการ สายงานกิจกรรมสาขา ธนาคารแลนด์ แอนด์ เฮ้าส์ กล่าวว่า ช่องทางแบงก์กิ้งเอเย่นต์จะช่วยให้ลูกค้าของธนาคารมีความสะดวกในการทำธุรกรรมทางการเงินมากขึ้น จากการเพิ่มช่องทาง การเข้าถึงบริการของธนาคาร นอกจากนี้ ยังเปิดโอกาสให้ธนาคารขยายฐานลูกค้าใหม่ได้ โดยเฉพาะลูกค้าเงินฝาก ซึ่งธนาคารมีบัญชีเงินฝากดอกเบี้ยสูง รวมทั้งแพ็กเกจเงินฝากพิเศษที่หลากหลาย สามารถ ตอบสนองความต้องการของลูกค้าได้
สำหรับแผนธุรกิจด้านสาขาของธนาคารในปีนี้ จะดูสถานการณ์และความเหมาะสมก่อนตัดสินใจ หลังจากที่ปี 2561 ธนาคารมีจำนวนสาขาลดลงมาอยู่ที่ 128 สาขา จาก 133 สาขาเมื่อสิ้นปี 2560